Nordjyderne har nu mulighed for at få en snak med sygehusdirektøren den første mandag i hver måned mellem kl. 15-17, oplyser Region Nordjylland i en pressemeddelelse. Det kan handle om alt fra gode til dårlige oplevelser som pårørende eller patient på Sygehus Vendsyssel. Eller det kan være noget helt andet. - Vi ønsker at rette mere og mere ind på brugernes ønsker. Og så vil vi gerne være med til at fremme patienttilfredsheden ved at prioritere en åben taletid for borgerne, hvor de kan få mig i tale. Jeg vil skrive et notat fra hver samtale, og alle henvendelser bliver taget seriøst, siger Ingeborg Thusgaard. Hun er ikke i tvivl om, at der vil komme henvendelser, som kan være med til at påvirke processer og arbejdsgange på Sygehus Vendsyssel. - Det er klart, at vi tager særlig hånd om de sager, hvor noget kan gøres bedre. Disse sager skal vi rette op på, og her er brugerne en god indgang for os, siger Ingeborg Thusgaard. Sygehus Thy-Mors har lignende tilbud, hvor borgere kan ringe til sygehusledelsen.

Referat:
Fra mandag den 6. december kan du få direkte taletid hos sygehusdirektør Ingeborg Thusgaard på Sygehus Vendsyssel.